חוק רשות הספנות והנמלים (תיקון מס' 7), התשפ"א-2020
הצעת חוק ממשלתית, הכנסת ה-23
פורסם: ספר החוקים, חוברת 2875, עמ' 134, 2020-12-08T00:00:00+02:00
תיקון זה מוסיף על תפקידיה של חברת נמלי ישראל – הפיתוח והנכסים בע"מ (להלן – חנ"י), הקבועים בחוק רשות הספנות והנמלים, התשס"ד-2004 (להלן – החוק), גם  מתן שירותי תעבורה ימית, לרבות באמצעות חברות בת, בנמלים אשדוד וחיפה; זאת בהתאם להחלטת ממשלה, במסגרתה הוחלט כי פעילות ניהול התעבורה הימית שמבוצעת היום על ידי חברות הנמל תועבר מכל אחת מהחברות לחברות בת של חנ"י, כאשר כל אחת מחברות הבת תפעל במרחב הנמלי הרלבנטי למתן שירותי ים לכלל הגורמים הפועלים במרחב הרלבנטי.
כמו כן, סעיף 17 לחוק האוסר על בעלות צולבת, בין תאגידים מוסמכים לא יחול בקשר שבין חנ"י לחברת הבת שלה שיתנו שירותי תעבורה ימית בלבד. כן מוצע להסמיך את שר התחבורה לקבוע מהם השירותים ואיכותם שעל חנ"י ליתן לעניין מתן שירותי תעבורה ימית. בנוסף מוצע להרחיב את זכות העיכבון לגבי טובין גם לחנ"י ולחברות הבת שלה לעניין מתן שירותי תעבורה ימית. 
בנוסף, הוארך המועד שבו יש להקים קופת גמל מרכזית לקצבה וליתן פטור ממס על כספים המיועדים להפקדה בקופת גמל כאמור בקשר לכספים שמיועדים לתשלום גמלה לעובדים מסוימים שמצויים בהסדר של פנסיה תקציבית מ-31/8/2018 ל-31/12/2021 זאת מאחר שחברת נמל אשדוד טרם השלימה את הליך הקמת קופת גמל מרכזית לקצבה. כן מוצע כי עד יום 01/11/2021 תדווח רשות החברות הממשלתיות לוועדת הכספים על הליך הקמת קופת גמל מרכזית עבור עובדי חברת נמל אשדוד בע"מ.